
24 julefortællinger for børn,


beregnet til en historie hver dag i december,


afsluttende d. 24 december.


God fornøjelse og glædelig jul.

Det kæmpestore juletræ


Borgmesteren i Granby havde fået en strålende ide.


Granby var ikke en stor by, men de havde et stort torv, hvor der hvert år i december, blev stillet et højt juletræ, med over hundrede lys på. I toppen sad der ikke en stjerne, men en flot vejrhane, som kunne vise hvorfra vinden kom.


I år mente borgmesteren så, at byens børnehave fra Miniputhuset, skulle med ud i skoven, for at bestemme hvilket juletræ, der skulle stå på torvet.


Det var noget børnene fra børnehaven glædede sig til. De skulle med borgmesteren i skoven. Pædagogerne skulle også med, men de måtte ikke bestemme hvilket træ, havde borgmesteren sagt.


Så kom dagen, hvor borgmesteren kom med en stor bus, nu skulle de i skoven. Flere steder hvor de kørte forbi, kunne man se nogle grantræer, og nogle af børnene råbte. – Dér, vi skal ind dér. Men det skulle de ikke.


Lidt uden for Granby lå en stor plantage, hvor der også var mange grantræer. Det var også her Jennys far altid købte et juletræ, så hun havde været der før.

Bussen stoppede, og alle børnene løb ud i en fart. Nu stod de og kiggede lidt på nogle af de juletræer, der var sat frem, så man kunne købe dem. Men ingen var så store, at de skulle stå på torvet.


Nu havde borgmesteren hentet en stor glad mand med en motorsav i hånden. Manden sagde. – Kom så unger, nu skal vi ind og finde det store træ.


De gik op ad en markvej, lige i skovbrynet, hvor man godt kunne se, at der var nogle store grantræer lidt længere fremme.


Da de kom derhen, begyndte nogle af børnene at råbe, hvilket træ det skulle være.


Så måtte manden med motorsaven råbe lidt højere, for at få børnene til at tie stille et øjeblik. – Kan I se de seks store træer der? Det er ét af dem I kan vælge. De andre træer er ikke til salg.


Der var ét træ, som var noget højere end de andre fem, så børnene blev hurtigt enige om, at det skulle være det træ.


Borgmesteren spurgte. – Er I nu sikre på det? Det er jo noget større end det vi plejer at have på torvet.


Men børnene var enige.

Manden med motorsaven sagde, at de skulle gå hen til enden af markvejen, så kunne de stå der og se når træet væltede.


Hold nu op en larm den motorsav lavede. De holdt godt øje med hvornår træet væltede. Da man kunne se det begyndte at bevæge sig, råbte borgmesteren:


– Tiiimber. Så begyndte børnene også at råbe, -Tiiimber. Så væltede det store træ, lige over på marken.


Nu spurgte Oliver, om de skulle bære træet ud, men borgmesteren sagde, at det skulle de ikke. – Der kommer en lastbil med det i eftermiddag op til torvet, så kommer Anders’ kran og sætter det op.


– Hvis I kommer og kigger på, så sørger jeg for at der er kakaomælk til alle.


Da de kom tilbage til børnehaven, var der boller med syltetøj og rød eller grøn saftevand til.


Det var den dejligste dag længe, børnene var også oppe på torvet, for at se juletræet blive rejst. Borgmesteren sagde til alle dem der var på torvet, at det var børnene fra børnehaven, der havde bestemt træet i år. – Det er derfor det er meget større end det plejer at være.


De måtte have en lift ude fra brandstationen, så de kunne sætte vejrhanen op i toppen. Kommunens egen lille lift, kunne ikke nå så højt op.


Om aftenen kl. 18.00, skulle træet tændes, så var børnene igen på torvet med deres forældre eller bedsteforældre. Hvad de ikke vidste, var at det var Tobias fra gul stue i børnehaven, der skulle tænde lysene på juletræet, så han kørte, med en mand fra kommunen, op i liften til en kontakt.


Nu skulle alle tælle baglæns fra ti, men det var svært, når man ikke kan tælle rigtigt. Så det var godt de voksne kunne. Da de kom til nul, skulle Tobias trykke på kontakten, men det varede altså alligevel lidt, før der kom lys.

Ovre i et telt i hjørnet af torvet, havde de lavet risengrød, så alle der ville have en lille portion med kanelsukker, kunne få det, men der var altså ingen smørklat.


Sådan gik det til, at Granby fik et kæmpe højt juletræ på torvet.

Hvem har taget


julemandens hue?


Der er gang i alle pakkenisserne, inde på julemandens værksted og i julepakkepakkeriet. De er allerede startet i oktober måned, fordi der er så mange søde børn i verden, som skal have en julegave fra julemanden til jul.


Der er så mange børn, at julemanden umuligt kan nå dem alle sammen selv juleaften, derfor får nogle børn allerede en pakkekalendergave, lige fra starten af december.


Der er alligevel nogle steder, hvor julemanden må få børnenes far og mor til at give gaven, så sender han gaven til dem med posten.


Men han vil helst selv, nå så mange som muligt.


Rudolf, hans søde rensdyr med den lysende næse, er jo heller ikke helt ung mere, så han bliver hurtigere træt end han plejer at gøre.


Heldigvis har Rudolf fået en søn i år, der også har en næse der kan lyse, så nu har julemanden bestemt, at han også skal hedde Rudolf. Så til næste jul er han ung og stærk, og må tage over for sin far.


Det er meningen at gamle Rudolf til næste år, bare skal gå rundt og hygge sig på pakkeværkstedet, og lyse lidt op, ude på lageret, så lagernisserne også har et dejligt rensdyr at tale med. Det har alle nisser brug for.

Der har altid været lidt problemer, med at få pakket de rigtige gaver til den enkelte by, fordi der er lidt mørkt ude på lageret, men det mener Rudolf godt han kan løse til næste år.


Julemandens kone Juliane, er gået i gang med at vaske julemandens tøj, som han skal bruge her til jul. Julemanden har fire sæt julemandstøj, fordi der er lidt forskel på hvad han har brug for. Når han er i nordens lande, skal han have det varme julemandstøj på og de forede støvler. Andre steder kan det godt være lidt varmere i vejret, og så skal han have det tynde sæt tøj på, og måske træsko.


Juliane siger, at han skal vaske sit skæg og sit hår, skægget er blevet lidt nusset, fordi han har hjulpet til på værkstedet. – Den går ikke, siger hun.


– En julemand har stort hvidt skæg, og det skal være rent.


Julemanden er ikke helt vild med det der vand og sæbe. Han synes det vand er alt for vådt, og sæben skummer for meget, og svier i øjnene. Men når Juliane siger det, er der ingen vej uden om.


Julemanden må op i den store træbalje, og nisseungerne hælder vand ned over ham, imens de griner højt, fordi Julemanden sprutter og jamrer, han hader vand.


Julemanden har puttet alt for meget sæbe i skægget, så når han skrubber det, begynder det at skumme helt vildt. Nu er der så meget sæbeskum, at man slet ikke kan se ham.


Nisseungerne skynder sig ud og smækker den tunge trædør ind til vaskerummet. Man kan stadigvæk godt høre Julemanden jamre og ynke derinde, og nu begynder der at komme sæbeskum ud af nøglehullet.


Nu kan man høre Julemanden råbe derinde. – Hvem har slukket lyset? Men det er der ingen der har, han kan bare ikke se noget for skum.


– Jamen altså, det store pjok, siger Juliane, da hun ser skummet komme ud, nu også af sprækken over døren.


Hun siger til nisseungerne, at de skal hente den tykke vandslange med det kolde vand. – Der sidder en vandspreder i enden af slangen, så må vi jo spule alt det sæbeskum væk med koldt vand.

Det varer ikke længe for nisseungerne at komme med slangen. Juliane har taget gummistøvlerne på, så nu skal der spules.


Det hjælper med det samme, skummet forsvinder stille og roligt. Nu bliver der en gevaldig larm, Julemanden hyler op, ét er at han hader vand, men koldt vand er det værste han ved, i hele verden.


Nisseungerne hyler af grin, nu kan man se Julemanden igen, han sidder der i karret og ser helt bange ud. Oven på hans hoved står en hel top af sæbeskum, dét spuler Juliane også lige af.


Alle griner nu, undtagen Julemanden, han synes det er skrækkeligt.


Juliane lukker for det kolde vand, og siger til Julemanden at nu kan han godt tørre sig, og få sin varme kåbe på og sine uldne sutsko.


– Jeg går aldrig i bad mere, siger Julemanden, det er så væmmeligt. Men Juliane mener nu nok, han skal i bad en gang imellem. – Du skal bare ikke bruge en hel bøtte sæbe, det er alt for meget. – Hvis du tog lidt mindre, behøvede jeg jo ikke at spule dig, dit gamle pjok, siger hun og klapper ham lidt på hovedet, lige som en hund.


Da Julemanden sidder henne i sin dybe lænestol igen, får han en kop varm julegløgg og et par æbleskiver, det hjælper noget på hans humør.


Han går tilbage til værkstedet, for at se hvordan det går med pakkerne, men han passer meget på ikke at grise sig til, han skal ikke have flere bade foreløbig.


Selvom Julemanden har flere sæt julemandstøj, har han kun én hue. En stor rød hue, som hans bedstemor har syet til han for mange, mange år siden. Juliane vil lige vaske den engang også. Så hun spørger Julemanden, hvor han har lagt den.

Først kan han ikke lige huske det, men så kommer han i tanke om, at han har lagt den på en af maskinerne ovre i værkstedet, en dag hvor han var kommet til at svede lidt.


Julemanden løber hen til maskinen, men huen er væk.


– Hvem har taget min hue, råber Julemanden inde i værkstedet. Det lyder nærmest som om han er lidt vred. Han er så glad for den hue, hans bedstemor har syet. Han mener ikke han kan være en rigtig julemand uden den hue.


Men der er ingen der har taget hans hue. Alle nisserne begynder straks at lede alle steder, men huen er væk.


Man kan se på Julemanden, at han bliver lidt ked af det nu.


Juliane lover at sy en ny hue, der ligner den han har haft hele tiden. – Det er sødt af dig Juliane, men det bliver jo aldrig den rigtige hue, siger Julemanden med en lidt rystende stemme.


Juliane leder længe, for at finde den helt rigtige røde farve. Hun har masser af stof, også i røde farver, men ikke lige dén farve.


Nisserne ovre i værkstedet, har fået en god ide. De finder ud af hvilken dag Julemanden har lagt huen på maskinen, de ved også hvornår den pakkemaskine har kørt. Måske er Julemandens hue pakket ind i en julepakke.


De kan regne ud, at hvis den er pakket ind i julepapir, må den ligge på hylden til Lilleby i Midtjylland. Straks begynder de at føle på pakkerne til Lilleby.


Jo, der er en meget blød pakke. Der står at den er til Uno på fem år. Forsigtigt åbner de pakken, og dér, dér ligger Julemandens hue.

Det er godt Uno ikke får den, når han skal have en hvid sælunge i plysstof.


Hurtigt får de pakket den rigtige julegave ind til Uno.


Den unge pakkenisse Louise, løber over til Julemandens hus og banker på. Men Julemanden er lidt nedtrygt, og svarer.


– Jeg har ikke lyst til besøg i dag.


Det er godt, at Juliane alligevel åbner døren. Hun bliver også helt glad da hun ser huen. – Neeej, siger hun, har I fundet Julemandens hue.


Så kan det ellers nok være Julemanden kommer ud til døren.


Julemanden er for det meste altid glad, men det smil han får på nu, når helt op til begge ører. Nej, hvor er han glad. Han krammer Louise så hårdt, at hun næsten ikke kan trække vejret.


Juliane lover alle nisserne, at hun vil koge risengrød til dem i aften, og der vil være ekstra smørklat.


Men først skal huen lige lægges lidt i blød i sæbevand, for den er godt nok noget nusset.


Julen er reddet, og Julemanden har helt glemt at han har været i bad i dag.


– Ho, ho, ho, hvor er det en dejlig dag.

